
Канон Пресвятей Богородице 


Песнь 1 


Ирмос: Горькия работы избављса Израиљ, непроходимое пройде, яко сушу, 
врага зря потопляема, песнь яко благодетелю поет Богу, чудодеющему 
мышцею высокою, яко прославися. 


Припев: Пресвятая Богородице, спаси нас. 


Ужасошася страхом, Всецарице, ангельская чиноначалия, хваляще Тя: 
поет же благости ради всяк ум, яко Матерь Зиждителя: похвалы бо 
всякия превозшла еси чин, Христа рождши. 

Лютыми напастьми томимь и от враг стужаемь, окаянный, с плачем 
приглашаю: свыше мне простри, Пребогатая, руку Твою, избавляющи ма, 
и безбедно пожити сподоби молитвами Твоими. 

Слава: Души тайная прегрешения лечбою милосердия исцели и утиши 
плотское стремление, Богородице: и врагов копия и стрелы возвращши, 
крепко в сердца их вонзи. 

И ныне: Пажить древнюю потреби человекоубийственную утроба 
Девича, Христа рождши: темже вся тварь радуется ныне, Пречистая, ако 
оживльшися: и согласно воспевает Твоего Сына и Бога. 


Песнь 3 


Ирмос: Не мудростию и богатством да хвалится смертный своим, но верою 
Господнею, православно взывая Христу Богу и поя присно: на камени Твоих 
заповедей утверди мя, Владыко. 


Иаков великий на пути спя иногда, низходящия свыше лествицею, 


1 Т. е. канон следует читать в субботу вечером, под воскресенье. Все каноны 
читаются вечером указанного дня. Слово «молебный» в названии канона означает, что 
Устав предполагает его исполнение на молебне. 

Дево, на землю ангелы вида, дивляшеся: и возбнув, прописа яве Дверь 
Тя Небесную. 

Временным удержанием, в напасти ввержен окаянный аз, и бурями 
напастными томимь, увы мне, вопию: Яже Бога рождшая и вознесшая 
рог наш, спаси мя молитвами Твоими. 

Слава: С Небесе руку крепкую простер, о всех Царю Христе, 
чувственных и мысленных, Иисусе мой, главы врагов под нозе положи, 
Богородицу Матерь Твою верно проповедающих. 

И ныне: Исаия древле, очищся углем Духа, от Твоея утробы яве, 
Пребогатая Дево, Сыну взываше родитися: Егоже в последняя времена, 
мене ради, без мужа родила еси. 


Песнь 4 


Ирмос: Слыша древле Аввакум, Христе, чудный Твой слух и страхом взываше: 
от юга Бог приидет, и Святый от горы приосененныя чащи, спасти помазанныя: 
слава силе Твоей, Господи. 


Тебе яко сущую в женах красну и пречестну, яко из пустыни 
восходацу, и Отрасль Христа на руку носящу, Мати Божия, 
проображаше мироначальник, вопия: слава силе Твоей, Господи. 

Приклони ми ухо Твое, Благая, и виждь мое озлобление и бед 
умножение: к Тебе бо, Владычице, душевное око простер и с плачем 
колена приклонь, ныне молю, вопия: устави ми напастей смущение. 

Слава: Стену Тя необоримую ведый, привлечен мольбою, Твой раб 
ныне к Тебе прибегаю и стрелы вражия, ако младенческия вменяю 
недейственны, о Пребогатая! Темже и радуяся вопию: слава, Богомати, 
Рождеству Твоему. 

И ныне: Сила Вышняго Тя, Дево, осени наитием Божественнаго Духа: и 
тогда паче естества всяческих Господь, плоть и душу оживотворив, 
приедини Себе, пребыв в томжде естестве. 


Песнь 5 


Ирмос: Свет Твой незаходимый возсияй, Христе, в сердца верно поющих Та, 
мир подаваяй нам паче ума. Тем от нощи неведения ко дню светом Твоим 
текуще, славословлю Тя, Человеколюбче. 


Божественную Тя провидев иногда Даниил, несекомую гору, Препетая, 
вопияше проявленне, усещися от Тебе каменю Богородия, Христу Спасу 
мира: Егоже, вернии, ныне чтуще, восхваляем Тя, Богоневесто. 

Напастьми окаянный многими падся, с болезнию и плачем сердца 
моласа, безстудно служитель Твой, вопию: избави, Богородительнице, от 
бед одержащих мое смирение и веселия мя исполни. 

Слава: Страстей моих свирепую пучину утиши крепкою Твоею 
молитвою, Благая, Яже страстей кроме рождшая Христа: яко да в 
тишине души ныне живый, прочее жизни моея, в песнех воспеваю Та. 

И ныне: Бога како на руку носиши, рцы? И како доиши, всяческая 
рукою Содержащего, о Дево Всеблаженная, аз, рече, чиста пребываю и 
по Рождестве, Христа Бога рождши, Адамов долг и праматерний 
отъемши. 


Песнь 6 


Ирмос: Весь от страстей безмерных содержуся и китом зол сниспадох: но 
возведи из истления ма, Боже, якоже прежде Иону, и верою безстрастие ми 

даруй, яко да во гласе хваления и спасения духом пожру Ти. 


Седения не отступль недр Родителя в недрех Матерних Сын 
Предлетный: напоследок же, Иже прежде век сый со Отцем, из утробы 
Девы произыде, вся к жизни безсмертней возводя неизреченною 
благостию. 

Веригами связан вражиями от озлобления, во адския вереи, увы мне, 
низвергохса: но предстани, с Небесе явльшися, Богоотроковице Чистая, 
возставляющи мя Твоими молитвами, служителя Твоего, и руку помощи 
даждь поющему Божественное Твое Рождество. 

Слава: В ров погибелей окаянный впадох, и зверие мнози окрочают мя: 
но Владычице, молитвами Твоими камения отврати, и невредима Твоего 
раба соблюди: Камень бо краеугольный, Христа, в ложеснах Твоих 
носила еси. 

И ныне: Древле пророк Божественных лик провозгласи, Дево, 
Рождества Твоего образы: светел облак Тя, и свещник, и стамну, и 
трапезу, и Небесную росу, хлеб, манну же и дверь, престол, и палату, 
жезл, рай, яко Христа рождшую. 


Таже: Господи помилуй, трижды. Слава, и ныне 


Седален, глас 1: 


Матерь Тя Божию свемы вси, Деву воистинну, и по Рождестве 
явльшуюся, любовию прибегающе к Твоей благости: Тебе бо имамы, 
грешнии, предстательницу и Тебе стяжахом в напастех спасение, Едину 
Всенепорочную. 


Песнь 7 


Ирмос: Проидоша, яко чертог, пещный пламень нестерпимый, иже за 
благочестие иногда отроцы святии показавшеся яве, и согласно воспевающе, 
песнь пояху: отцев Боже, благословен еси. 


Шествуя Превечный дверьми непроходными Твоими, Всецарице, чиста 
Твоя знамения и цела сохрани, чиста и по Рождестве: темже вопием: 
отец наших Боже, благословен еси. 

В пещь ввержен, седмочисленными пламеньми опаляюся от 
душеубийственных бед: но Сама росу ми одожди, Владычице Благая, 
Твоими мольбами, да вопию: благословен Бог отец наших. 

Слава: Страстьми престаревся, и неослабными напастьми и скорбьми, 
и доспев к западом жития моего, добродетелем непричастен, леностию 
снеден быв, вопию Ти, Владычице: утешение земным, помилуй мя! 

И ныне: Троице во Единстве православно служаще, Тя, Мати Дево 
Чистая, яко Бога плотию рождшую проповедающе земнии, божественне 
поем: отец наших Боже, благословен еси. 


Песнь 8 


Ирмос: Чуда преестественнаго показа образ огнеросная пещь древле: огнь 
бо не опали юныя дети, Христово являя безсеменное от Девы Божественное 
Рождество. Тем воспевающе воспоим: да благословит тварь вся Господа и 
превозносит во вся веки. 


Слово всеистинное священника вообрази Рождество Твое, Дево: 
воистинну бо родила еси Слово Божие, и ложесна не разверзе, Дево, 

имиже пройде Бог. Тем радующеся Богородицу Тя по долгу согласно 
воспеваем и превозносим Чистую во вся веки. 

Терние возрастшее в души моей недейственно, Божественным огнем 
попали, Пречистая, и Твоими молитвами на добродетели возстави ма, 
творити плодоносие Христу: из Тебе бо Цвет присно живый прорастши, 
тварь всю украси. Тем Тя Богородительницу Чистую почитаем во вся 
веки. 

Слава: Исцеление в лютых, Богородительнице, неболезненно подаждь 
ми вскоре: впад бо в скорби и беды, Твою скорость в заступление 
окаянный призываю, рыдая. Темже, Пречистая, ускори изъяти мя и спаси 
от всякия муки, яко да благословя воспеваю Твое Рождество. 

И ныне: Древле Та прозябший Ааронов жезл вообрази, Дево: Ты бо 
Едина родила еси прозябением без мужа, Небесный ныне дождь 
приемши во чреве. Тем веселящеся, Тя Богородицу по долгу согласно 
вси поем и превозносим во вся веки. 


Песнь 9 


Ирмос: Неизглаголанное Девы таинство: Небо бо Сия, и престол 
Херувимский, и светоносный чертог показася Христа Бога Вседержителя. Сию 
благочестно яко Богородицу величаем. 


Преславно Девы таинство: Егоже бо не вместиша вышенебесная 
величия, вмести во чреве. Темже сошедшеся ублажаем Ю, и верно 
веселящеся величаем. 

Видяще Та Едину, яко вышшую небес, Божию зарю, несквернаа, 
престол херувимский, и чертог, и одр свят, земнии восхваляюще, Христа 
Бога нашего величаем: Егоже от чресл чистых родила еси. 

Слава: Окрест мене скорби многи, и злы напасти ныне нападающе, 
болезни же и лютыя грехи в ров ввергоша. Темже Тя молю в горести 
души моея, Пресвятая Богородице, избавление обрести ми. 

И ныне: Умири мир, Христе, мольбами Чистыя Богоотроковицы, 
низлагая вражию силу и тишину неизглаголанную нам устрояя, во веки 
сохрани. 


В НЕДЕЛЮ 


Канон молебный Пресвятей Богородице 


Песнь 1 


Ирмос: Твоя победительная десница, боголепно в крепости прославися: та 
бо, Безсмертне, яко всемогущая, противныя сотре, израильтяном путь глубины 
новосоделавшая. 


Припев: Пресвятая Богородице, спаси нас. 


Неизглаголанно зачала еси Бога и паче естества родила еси, 
Владычице Пречистая, земныя от прегрешений Изменшаго. Темже молю 
Тя: многих мя прегрешений избави. 

Пучиною погружаемь, бедами грехов неизчетных и скорбей, но 
окормлением Твоим сильным и молитвою, Всенепорочная, к тишине 
Божественней покаяния направи. 

Слава: Всея моея жизни Предстательнице, от бед многих избави мя, 
да благодарственный глас воспеваю Ти, Богородице чистая, и будущия 
мя исхити муки. 


И ныне: Обстоятельная нахождения и напастей бурю утоли, Мати 
Всенепорочная Избавителя и Зиждителя и Бога нашего, благодать 
спасения и очищения ми подающи. 


Песнь 3 


Ирмос: Едине ведый человеческаго существа немощь и милостивно в не 
воображься, препояши мя с высоты силою, еже вопити Тебе: Свят 
одушевленный Храм неизреченныя славы Твоея, Человеколюбче. 


Видение зрака Твоего чистаго ангелом убо сладостно, человеком же 
есть спасительно, духовом же лукавствия страшно: еже верою 
почитающе и целующе, Богородице, душу просвещаем. 

Кровьми из Тебе девическими плоть Свою обложи Содетель и 
Господь: Егоже моли, Всенепорочная, растлевша мя безместными 
деяньми, ущедрити за неизреченную милость. 

Слава: Жизни стяжав Тя хранительницу, и стену необориму, молю и по 
кончине покров Тя обрести, и заступницу непобедиму, к Богу вводящу и 
живот подающу вечный и славу, Пренепорочная. 

И ныне: Зачатие безсеменно, Чистая, и Рождество нетленно: Бог бо бе 
яве рождейся, человеческаго естества падение призывая. Темже 
Богородицу Тя истинную и сущую воспеваем. 


Песнь 4 


Ирмос: Гору Тя благодатию Божиею приосененную, прозорливыма Аввакум 
усмотрив очима, из Тебе изыти Израилеву провозглашаше Святому, во спасение 
наше и обновление. 


Неудержанное стремление к злу влечет мя, действием врага и 
обычаем лукавым: помози ми, Владычице, да не до конца всепагубный 
нападет на мя, смертию возбраняя ми к покаянию. 

Все время живота моего иждих в блудех злых и язвах лютых, и ныне 
ведут смиренную душу мою сих делатели: Богородительнице Дево, 
помози ми. 

Слава: Услыши глас мой болезненный, Всенепорочнаа, иже из глубины 
души привношаю стенаньми, и разрешение подаждь ми долгов, ихже 
содеях окаянный мыслию и нравом несмысленным. 

И ныне: Владычице мира Богородице, помози ми, прелукавый враг 
поглощает мя зельне лютыми воспоминании и помышлении, яже от Бога 
мя разлучают. Не остави убо мене, ниже презри. 


Песнь 5 


Ирмос: Просветивый сиянием пришествия Твоего, Христе, и осветивый 
Крестом Твоим мира концы, сердца просвети светом Твоего Богоразумия 
православно поющих Та. 


Се готову ко спасению помощь стяжах, сего ради Тебе припада и 
зову со слезами: Богородице, избави мя от стрел чуждаго, и будущаго 
истязания. 

Ты крепость моя, Ты похвала и радование, и хранительница ми еси, и 
заступление, и прибежище, и предстательница непобедима, Пресвятая 
Богородице Дево. Темже спаси раба Твоего. 

лава: Оскверншуюся окаянную мою душу страстьми, окроплением 
Божественныя Твоея молитвы очисти, Богородице Пречистая, подающи 

спасения Твоего светлую одежду. 

И ныне: В жизни моей твердое ми окормление еси, треволнения 
избавляющи многих обстояний, и во исходе моем, молю Тя, предстани ми 
спасающи, Мати Христа Бога. 


Песнь 6 


Ирмос: Обыде нас последняя бездна, несть избавляяй, вменихомся яко овцы 
заколения, спаси люди Твоя, Боже наш: Ты бо крепость немощствующих и 
исправление. 


Безневестная Богородительнице Пречистая, руку Твою простри ми и 
исхити из глубины зол, яже безумием исходатаих моей души страстней, 
преокаянный. 

Востани, Чистая, на помощь рабу Твоему, имущему надежду свою с 
Богом, к Твоему заступлению непобедимому: да не враг, возмог, возмет 
и погубит мя. 

Слава: Болящих целительницу, падающих востание, согрешающих 
очищение, Богородице, Тебе молю, со слезами припадаю и зову Ти: яко 
сильна, Сама мя спаси погибающаго. 

И ныне: Помилуй, Чистая, смиренную мою душу, предвари и восхити, 
изъемлющи ю от лукаваго: тщится бо в пропасть послати ю злых ради, 
яже леность многая содела. 


Таже: Господи помилуй, трижды. Слава, и ныне 


Седален, глас 1. 


Подобен: Гроб Твой, Спасе: 

Молитвенницу ко Господу стяжахом Тя вси, Чистая, и притекаем в 
церковь Твою святую, просяще помощи от Тебе, Приснодево: избави убо 
нас от бесовския злобы и мучения, и осуждения страшнаго, Тя 
блажащия. 


Песнь 7 


Ирмос: Тебе умную, Богородице, пещь разсмотряем вернии: якоже бо отроки 
спасе три Превозносимый, мир обнови, во чреве Твоем всецел, хвальный отцев 
Бог и препрославлен. 


Божественная скиния, Владычице была еси, яко заченши во чреве и 
рождши Сего плотию, Едина непорочная. Темже нас избави страстей, и 
болезней, и скорбей, и долгов: яко имаши крепость и силу многу. 

Устави, Чистая, болезнь нестерпимую преокаянныя моея души, 
радость ми истинную, Владычице, подающи, решащи прегрешений моих 
многих мутную волну: Ты бо ми еси прибежище и избавление. 

Слава: Все на Тя упование положих спасения моего: Тя бо стяжах 
помощь, и непоборимь столп, и утверждение, и твердости извещение, и 
Тобою Царство получити надеюся, Владычице. 

И ныне: Восток солнца была еси славы, Владычице Чистая: Тобою бо 
Явлейся, вся свободи тли и неведения, и смрадных прегрешений. Темже 
вопию Ти: внешния мя тьмы свободи. 


Песнь 8 


Ирмос: В пещи отроцы Израилевы, якоже в горниле добротою благочестия, 

чистее злата блещахуся, глаголюще: благословите, вся дела Господня, 
Господа, пойте и превозносите во вся веки. 


Страстей смущение люте оскорбляет душу мою, Богородице: тишины 
же и мира Яже Виновника, Чистая, и Податела рождши, в мирне 
устроении соблюдающи, тихостныя мя исполни радости и веселия. 

Спасения ходатаица нам явилася еси, Богородице, рождшая Спаса и 
Владыку всяческих. Темже молю Тя: спасения сподоби смиренную мою 
душу, песнословити Тя верно во вся веки. 

Слава: Яже Зиждителя всех и Бога неизглаголанно заченши, спаси мя 
от тли и всякаго искушения и давай вопити присно: благословите, вся 
дела, Господа, пойте и превозносите Его во веки. 

И ныне: Всяческих Зиждителя и Бога родила еси, Дево, Егоже моли 
даровати прегрешений очищение и скорбей избавление и напастей, и 
вечнаго огня, и осуждения, славословящим непрестанно Твою славу. 


Песнь 9 


Ирмос: Образ чистаго Рождества Твоего, огнепалимая купина показа 
неопальная: и ныне на нас напастей свирепеющую угасити молимся пещь, да 
Тя, Богородице, непрестанно величаем. 


Мати Божия Всенепорочнаа, милостивную Твою утробу мне отверзи и 
от уст мысленнаго волка избави мя, ищущаго погубити и растлити мя: 
помилуй, молю Та, не возврати мене посрамлена, раба Твоего. 

Всея моея жизни буди предстательница и твердое заступление: и 
избави мя, Всечистая, многих напастей и печалей, и врагов языкоболия", 
но и огня вечнаго избави мя. 

Слава: Едина болящих посещение, Едина падших исправление 
Владычице, Едина к Богу руководительница и вход, Едина ходатаица 
вечных благ, помилуй мя единаго паче всех согрешившаго. 

И ныне: Приими мою слезную ныне молитву, и подаждь ми оставление 
согрешений и многих злых, яже содеях, Богородице, Всепетая 
Владычице: до конца бо погибаю от безмернаго отчаяния. 


В ПОНЕДЕЛЬНИК 
Канон Пресвятей Богородице 


Песнь 1 


Ирмос: Песнь победную поим вси Богу, сотворшему дивная чудеса мышцею 
высокою и спасшему Израиля, яко прославися. 


Припев: Пресвятая Богородице, спаси нас. 


Священие Пречистое, радуйся, Дево, ангелов украшение и 
приятелище Духа, Невесто Непорочная Отца Безначальна и Мати Слова 
Божия. 

Царица еси, яко Царева Дщи, прозябши, Богородице Владычице, и 
Царя Бога рождши плотию, и с Ним царствуеши. 

Слава: Поет Рождество Твое Давид певец, превоспевает же Исаиа 
утробу Твою пречистую, Марие Всечистая, христианстии же людие 
славят Рождество Твое. 

И ныне: Проповедует Церковь Рождество Твое, Дево Богоневесто, 
православными учении и вещьми Божественными, образом бо 


' Сплетней. 


воплощения Сына Твоего покланаетса. 


Песнь 3 


Ирмос: Камень, егоже небрегоша зиждущии, сей бысть во главу угла: той 
есть камень, на немже утверди Церковь Христос, юже от язык искупи. 


Славу девства имущи, облеклася еси благодатию Духа Святаго, 
Пречистая Марие, явльшися Богородица, новое таинство и сокровенное: 
како бо, Бога плотию рождши, девствуеши? 

Дело, еже соделал еси, Господи, кто скажет? Юже бо проклят в 
печалех родити чада, Сын показался еси Сея, и радуется женское 
падшее естество о Тебе, Бозе, Богородицы ради. 

Слава: Буря прегрешений решися миру Тобою, Пречистая Марие 
Богородице Едина. Тем Тя, яко пристанище спасения имуще, восхваляем 
вернии, поюще величия Твоя. 

И ныне: Воспет девству пророки древле, родити Та Безлетнаго в лета, 
и паче слова Слово, Единаго от Троицы Христа Бога нашего: Егоже 
Церковь, Мати Чистая, почитает образы. 


Песнь 4 


Ирмос: Духом провидя, пророче Аввакуме, Словесе воплощение, проповедал 
еси, вопия: внегда приближитися летом, познаешися, внегда приити времени, 
покажешися: слава силе Твоей, Господи. 


Седмосветлое зерцало Божественных пророк многообразно поет 
образования Твоя: мы же делом знамения исхода Твоего восприемше, 
Богородицу Тя воистинну, вещьми видяще, веруем. 

Божию Тя достойно Матерь воистинну, Дево Чистая, чтуще, славим мы, 
свойственный приносяще глас Тебе, в законе и пророцех проповеданней: 
радуйся, Обрадованная, Господь с Тобою. 

Слава: Се Божественная Гора, Юже виде Аввакум, добродетелей сень 
сущи яве, Богородица просия в мире, Еюже древле отступльшии 
преступлением абие Богу приближихомся. 

И ныне: Блажен язык, Препетая Чистая, иже чести сподобися 
Рождество Твое верно, православием и учением и делы, истинне являя 
вся образы воплощения Сына Твоего. 


Песнь 5 


Ирмос: От нощи утренююще, воспеваем Тя, Христе Боже, обнищавшаго нас 
ради, и Крест, и смерть плотию претерпевшаго. 


Сокровенно тайне являше Тя купину Моисей неопалимую, Богородице 
Владычице: вещественная бо Твоя ложесна не опалишася Божеством. 

Словесе Божия Тя Матерь воспевающе, Богородице Чистая, словесное 
приносим цветущее дарование Тебе, о немже радоватися веруем. 

Слава: От скверных устен не отврати похваления, Богородице 
Пречистая: несть бо на земли, иже Тя по достоянию воспети дерзает. 

И ныне: Един есть во двою существу, Иже от Девы рождейся, яко Бог 
невидимый и яко Человек, волею нас ради уподобивыйся человеком. 


Песнь 6 


Ирмос: Пророка Иону подражая, вопию: живот мой, Блаже, свободи из тли и 
спаси мя, Спасе мира, зовуща: слава Тебе. 

Мысленный Та свешник, Дево, и седмосиянный зрит пророк, показуя 
яве Духа действия, блещащася в Тебе. 

Древо Ты явилася еси, Дево, живоносное воистинну, плодом Твоим 
льстиваго змия уморившее, человеком же Живот рождши, Христа Бога. 

Слава: Не красна похвала от скверных устен Тебе приноситса, Мати 
Бога нашего Чистая: но виждь души моея желание, и сие приими. 

И ныне: Шатаются беззаконнии в молве горькаго неверия, егда токмо 
видят правосланых соборы, лобызающих Твой, Дево, образ. 


Таже: Господи помилуй, трижды. Слава, и ныне 


Седален, глас 1. 


Подобен: Гроб Твой: 
Окорми, Чистая, окаянную мою жизнь и уцедри, Всенепорочнаа, душу, 
поползшуюся многими прегрешении во глубину погибели, и в час мя 
смертный свободи клевещущих бесов и страшнаго ответа. 


Песнь 7 


Ирмос: Сущим в пещи отроком Твоим, Спасе, не прикоснуса, ниже стужи 
огнь. Тогда трие, яко единеми усты, пояху и благословлаху, глаголюще: 
благословен Бог отец наших. 


Преукрашенна явися добродетельми, Богоневесто, славою и честию 
девства: краснейша бо благолепием доброта Твоя воистинну, рачитель 
Господь Тебе приведе Матерь Божественную Себе. 

Жезл, Чистая, правости яве была еси, жезл царствия Пречестнейший. 
Темже Плод Божия Словесе прозябла еси, Еже и чудо издалеча Ааронов 
яве жезл прообрази. 

Слава: Телесными страстьми многими осквернив тело же и слово и 
душу, како Твою, Чистая, добродетелей воспою красоту? Недоумею и 
устрашаюся: но Сама мне буди Твоими молитвами помощь. 

И ныне: Твоего, Христе, воплощения чту соединение, и сего образу 
покланяюся боголепно, яко Бог сый предвечный, от Девы бысть Человек 
непременен, Сам во Обою совершен. 


Песнь 8 


Ирмос: Егоже ужасаются ангели и вся воинства, яко Творца и Господа, пойте 
священницы, прославите, отроцы, благословите, людие и превозносите во вся 
веки. 


Божественное священие да воспоется Божие, имже избавися мир от 
тли. Востаните, вси падшии иногда: Мария бо роди Христа спасение. 

Поем Тя, Пречистая и Мати Божия: и кто не славит Тя, воистинну 
благую, сущую надежду душ наших? Темже, Пресвятая, мольбу мою 
приими. 

Слава: Уяснитеся днесь песньми вернии: прославите, ангели и 
человецы вкупе, яко диавол падает и отчаяние: Мария бо роди нам 
Надежду спасения. 

И ныне: Не описую Божества, не лжите слепии: просте бо невидимо и 
незрительно есть: плоти же образ вообразуя, покланяюся и верою 
славлю рождшую Господа Деву. 


Песнь 9 


Ирмос: Светоносный облак, в оньже всех Владыка, яко дождь с небесе на 
руно, сниде и воплотися нас ради, быв Человек, Безначальный, величаем вси 
яко Матерь Бога нашего Чистую. 


Радуйся Марие, великое всея твари чудо. Радуйся, Дщи убо Давидова, 
Господня же Мати. Радуйся, пение Гавриилово. Радуйся, прибежище и 
утверждение, и помощь всем, Пресвятая, сущим на земли грешником. 

Поет Духом Божественным и воспевает благодарственную песнь 
Иоаким чудный и Божественная Анна, яко видяше на земли Матерь 
Создателя, Юже родиша Дщерь Марию: Еяже молитвами всех спаси нас 
яко Бог. 

Слава: О Пресвятая Дево, Мати Бога Вышняго! Твое Рождество на 
земли спасение явися грешным и смиренным: о Тебе бо спасохомся, 
веровавше, но спасаеши мя и ныне, и во вся веки жизненныя. 

И ныне: Воплощенна Слова, но непреложна вем. Темже воспеваю Его 
верно, во двою убо Существу, Ипостаси же Единей: Егоже воистинну яко 
Бога и Человека проповедая, песнь совершаю. 


ВО ВТОРНИК 
Канон Пресвятей Богородице 


Песнь 1 


Ирмос: Твоя победительная десница Боголепно в крепости прославися: та бо, 
Бессмертие, яко всемогущая, противныя сотре, израильтяном путь глубины 
новосоделавшая. 


Припев: Пресвятая Богородице, спаси нас. 


Иже воинством Небесным Недоведомый, Отроковице Всенепорочная, 
плоть прият от плоти Твоея и обнови истлевшую преступлением первым. 

Песньми ублажим, верним, Божия Слова паче словесе Родительницу: 
Сия бо Пренепорочная, земным явися украшение, и всем согрешающим 
предстательница бысть. 

Слава: Явилася еси пространнейши небес, Творца бо всяческих 
вмещши, Мати Приснодево. Темже вопию Ти: тесноты всякия мя 
смертородныя избави, Богорадованная. 

И ныне: Даждь нам помощь, Чистая, обуреваемым мольбою скорбей, 
низложи врагов наших лукавая возношения, и подаждь всем спасение 
благочестно Тя славящим. 


Песнь 3 


Ирмос: Едине ведый человеческаго существа немощь и милостивно в не 
воображься, препояши мя с высоты силою, еже вопити Тебе: Свят 
одушевленный Храм неизреченныя славы Твоея, Человеколюбче. 


Полный истощавается нас ради, и приемлет Безначальный от Тебе 
начало, Дево Пренепорочная, и видится Невидимый, и Питаяй всяческая 
млеком питается, обновити человеки промышляя. 

Исцели сокрушение наше Дево Неискусобрачная, Исцелителя 
рождшая и Господа, вход нам в жизнь показавшаго благодатию: Егоже 
непрестанно моли ущедрити и спасти рабы Твоя. 

Слава: Яже Едина естество человеков обожившая, паче естества 

Всенепорочная, Рождшемуса из Тебе молися согрешений наших 
прощение дати и радование вечное, Пресвятая Дево Всепетая. 

И ныне: В лености иждив жизнь, припадаю Ти, Пречистая, яже к Богу 
присными молитвами Твоими воздвигни мой ум и просвети всего мя 
очерненнаго покаяния светлостьми, да верою и любовию славлю ТЯ. 


Песнь 4 


Ирмос: Гору Тя благодатию Божиею приосененную, прозорливыма Аввакум 
усмотрив очима, из Тебе изыти Израилеву провозглашаше Святому, во спасение 
наше и обновление. 


Божественную Тя Палату Слова знаем, в Нюже вселися плотию, обнови 
нас истлевших страстьми. Темже, Чистая, Божию Матерь Та чтим, и от 
Тебе Рождшагося славим. 

Вселися во утробу Твою Дево, Слово воплощшееся, и всельшуюся 
прежде клятву в естество человеческое изгна, и Своим Божественным 
совокуплением обожи боголепно, сего ради Тя воспеваем. 

Слава: Мертвость подъят Адам, Всенепорочная, отнележе вкуси плода 
тленнаго: ныне же Твоим Рождеством оживе и в селениих райских 
водворяется. Сего ради Тя по долгу воспеваем. 

И ныне: Уставила еси ток смертный, рождши безсмертия Источник 
Христа Бога, Чистая. Того убо моли, Богоблагодатная, души моея 
уморившия исцелити страсти и спасти мя. 


Песнь 5 


Ирмос: Просветивый сиянием пришествия Твоего, Христе, и осветивый 
Крестом Твоим мира концы, сердца просвети светом Твоего Богоразумия 
православно поющих Та. 


Возсия от чрева Твоего незаходимое Солнце, Пренепорочнаа, и тьму 
до конца потреби, и землю уясни разумы Божественными: темже верно 
воспеваем ТЯ. 

Радуйся, ангельский глас взываем Ти, Пречистая: родила бо еси 
Великаго Совета Ангела, и Отцу собезначальна, плоть бывшаго, Дево, за 
еже спасти человека. 

Слава: Господь вселься, Чистая, во чрево Твое, Иже благочестно в 
Него верующия избавил есть от владычествия вражия: темже 
велегласно вси воспеваем Тя, Пречистая. 

И ныне: Облекся в мя Владыка из Тебе пройде, Всенепорочная, и 
истлевшее естество обожи: но Того моли, Богородительнице, нага 
всякаго греха сотворити мя. 


Песнь 6 


Ирмос: Обыде нас последняя бездна, несть избавляяй, вменихомся яко овцы 
заколения, спаси люди Твоя, Боже наш: Ты бо крепость немощствующих и 
исправление. 


Без семене Бога во чреве зачала еси, и по Рождестве страннем Дева 
пребыла еси Всенепорочна: темже хвалами славим Тя, иже Тобою, 
Пречистая, избавльшеся клятвы. 

Лествица, юже Яков виде: гора присеннаа:: всесветлый облак 
Божественнаго света: Дверь, Еюже Бог Един пройде: благословенная в 


ТТ. е. Синай 

женах Ты еси, Пренепорочнаа. 

Слава: Законов естетвенных кроме родила еси, Дево неискусобрачная, 
Слово Божие ипостасное, исцеляющее наше сокрушение: Егоже 
прилежно моли спасти всех нас. 

И ныне: Болевшую мою душу преступленьми принес, взываю Ти, 
Всесвятая, Преславная, Чистая: исцели и спаси мя ходатайством Твоим, 
яко да воспою и величаю заступление Твое. 


Таже: Господи помилуй, трижды. Слава, и ныне 


Седален, глас 1: 


Твое предстательство имуще, Пречистая, и Твоими молитвами лютых 
избавляеми, Крестом Сына Твоего везде соблюдаеми, по долгу Тя вси 
благочестно величаем. 


Песнь 7 


Ирмос: Тебе умную, Богородице, пещь разсмотряем вернии: якоже бо отроки 
спасе три Превозносимый, мир обнови, во чреве Твоем всецел, хвальный отцев 
Бог и препрославлен. 


Закона сени и предняя гадания Богогласных пророков Твое 
безсеменное Рождество яве провозвестиша, Пречистая Всенепорочная: 
еже воспевающе, зовем воспетаго отцев Бога и препрославленнаго. 

Восток солнца родила еси, Богоблагодатная Чистая, просвещшаго 
верных всех исполнения, нощь же умальшаго злочестия. Темже чтим 
воспетаго отцев Бога и препрославленнаго. 

Слава: Купина иногда неопальная, Всенепорочная, Твое воображаше 
чрево, ибо не опали Тя отнюд огнь Божества. Темже молю Тя, огня 
негасимаго избави мя, яко да пою немолчно, Чистая, величия Твоя. 

И ныне: Мати Божия, верных помоще, согрешающих очищение, благих 
всех подательнице, приими мя благоутробием Твоим милостивным, 
припадающа и приходяща к Тебе с плачем, и просящаго разрешения 
согрешений моих. 


Песнь 8 


Ирмос: В пещи отроцы Израилевы, якоже в горниле добротою благочестия, 
чистее злата блещахуся, глаголюще: благословите вся дела Господня Господа, 
пойте и превозносите во вся веки. 


Законнии образи и предняя гадания, Дево, Господню Тя Чистую 
Матерь предсказаша яве: мы же, сбытие вещей ныне видяще, поем Тя 
согласно и славословим во вся веки. 

Украсися Божественными добротами, без разсуждения в добротах, 
Слово Божие рождши, Всенепорочная, красотами Божественными всех 
сердца уясняющее, верою песнословящих Его во вся веки. 

Слава: Священными гласы издалеча сказаша пророцы Матерь Тя быти, 
Всенепорочная Владычице, Богу, Емуже вси зовем: благословите, вся 
дела, Господа, пойте и превозносите Его во веки. 

И ныне: Яко красна, яко предобра, Дево, Краснаго в добротах, паче 
вины родила еси Христа, Емуже вси зовем: благословите, вся дела, 
Господа, пойте и превозносите Его во веки. 

Песнь 9 


Ирмос: Образ чистаго Рождества Твоего огнепалимая купина показа 
неопальная: и ныне на нас напастей свирепеющую угасити молимся пещь, да 
Тя, Богородице, непрестанно величаем. 


Естество земных, еже прежде осужденное, Дево, преестественным 
Твоим Божественным Рождеством безсмертие улучи и доброту прежнюю 
восприат, поюще Тя согласно радостными песньми. 

Носиши вся Носящаго и млеком питаеши всем пищу Дающаго: велие и 
страшное, еже паче ума, Твое таинство, ковчеже честнаго священства, 
Дево Богородице. Темже ТЯ вси ублажаем. 

Слава: Свет мне, лежащу, Пречистая, в лености тьмы, ныне возсиаи, 
ослепляющия ми помыслы страстей решащи и мир глубок, 
Всенепорочная, присно содевающи в души моей, славити ТЯ. 

И ныне: Страшуся судища неумытнаго, и Судии незабвеннаго, 
Всенепорочная: имам бо множество согрешений безчисленное, в лености 
жив всестрастный: темже мя, Богородице, ущедривши помилуй. 


В СРЕДУ 
Канон Пресвятей Богородице 


Песнь 1 


Ирмос: Песнь последнюю поим вси Богу, сотворшему дивная чудеса мышцею 
высокою и спасшему Израиля, ако прославися. 


Припев: Пресвятая Богородице, спаси нас. 


Купина Тя воображаше, Богородительнице: Огнь бо носила еси 
воистинну непостоянный, пребывши неопальна. Темже Тя верными 
гласы песнословим присно. 

Оболкся в человека Бог Слово, из Тебе паче смысла воплотися, 
Пречистая. Тем Тя всякое дыхание славословит, и покланяется Тебе, и по 
долгу чтит. 

Слава: Зачала еси, Пречистая, неизреченное Слово, вся содержащее 
земныя концы, и Сие родила еси: Егоже моли прилежно помиловати нас. 

И ныне: Яже Едина безлетнаго Бога в лето рождши воплощенна, 
Пречистая Владычице, страстныя моея души вселетныя страсти исцели. 


Песнь 2 


Ирмос: Да утвердится сердце мое в воли Твоей, Христе Боже, Иже над 
водами небо утверждей второе, и основавый на водах землю, Всесильне. 


Да обожит человечество, Бог бысть Человек, из Тебе, Дево Чистая, 
паче слова и смысла: сего ради Тя согласно, вернии, ублажаем. 

Иже естеством неописанный, воплощься из Тебе написася, 
Богоблагодатная Чистая: Егоже непрестанно моли ущедрити и 
просветити души блажащих Тя. 

Слава: Неплодствовавшия мысли моея неплодия вся отжени и 
плодоносну добродетельми душу мою покажи, Пресвятая Богородице, 
верных помощнице. 

И ныне: Избави мя Пренепорочная всякаго обстояния и многих соблазн 
змиевых, вечнующаго огня и тьмы, Яже Свет рождшая нам невечерний. 

Песнь 4 


Ирмос: Духом провида, пророче Аввакуме, Словесе воплощение, проповедал 
еси вопия: внегда приближитися летом, познаешиса, внегда приити времени, 
покажешися: слава силе Твоей, Господи. 


В Пречистое Твое чрево вселися Христос, Всесвятая Владычице, обожи 
нас, плоть прием одушевленну. Тем Тя Чистую Матерь православно 
воспеваем, Владычице, миру помошнице. 

Святая Богородице, освяти нас, Яже Пресвятаго рождшая плотию, 
уподобитися хотевша человеком: и Небесного Царствия всех яви, 
Пречистая, причастники молитвами Твоими. 

Слава: Дево Богородице, нескверная сене, оскверншагося 
прегрешеньми очисти мя ныне щедрот Твоих чистыми зарями, и даждь 
ми руку помощи, да зову: слава силе Твоей, Господи. 

И ныне: Церковь освященная Богови явилася еси, в Тя Всельшемуся, 
Дево, паче ума: Того моли, грехов наших скверну очистити: яко да храмы 
покажемся и жилища Духу. 


Песнь 5 


Ирмос: Твой мир даждь нам, Сыне Божий, иного бо разве Тебе Бога не знаем, 
имя Твое именуем, яко Бог живых и мертвых еси. 


Мертва мя содела иногда во Едеме вкушение лукавое: Живот же 
рождши, Чистая, иже древом древле умерщвленнаго оживотвори, да Тя 
славословя воспеваю. 

Спаси мя, Всечистая, от бед лютых: воздвигни от страстей гнойных, 
избави мя пленения и озлобления лукавых бесов, любовию чтущаго ТЯ. 

Слава: Облак и рай, и дверь Света, трапезу и руно знаем ТЯ, и стамну, 
внутрь Манну носящу, Сладость мира, Чистая Дево Мати. 

И ныне: Рождши, Пренепорочная, Бога Еммануила, Человека яве за 
милосердие бывшаго: Сего моли яко Человеколюбца, Чистая, ущедрити 
люди согрешшия. 


Песнь 6 


Ирмос: Яко Иону пророка, возведи, Христе Боже, живот мой от тли, вопию Ти, 
Человеколюбче, яко жизнь у Тебе есть, и нетление, и сила. 


Оскверненнаго мя многими грехи, молю Тя сущую благую и 
нескверную скинию: омый от всякия скверны, ходатайством Твоим. 

Окормление ми буди, Чистая, в лютей пучине житейских напастей 
обуреваемому, и настави к спасительному пристанищу и спаси ма. 

Слава: Треволнения помысл, и страстей наведения, и глубина грехов 
окаянную мою душу обуревают: помози ми, Святая Владычице. 

И ныне: Священия сень, пронареченная Марие, оскверненную 

сластьми окаянную мою душу освати, и Божественныя славы 
причастника мя сотвори. 


Таже: Господи помилуй, трижды. Слава, и ныне 


Седален, глас 1. 


Подобен: Гроб Твой: 
Дево и питательнице Единому от Троицы, раю красный, земных 
спасение, покровом Твоим спасай благочестно воспевающих Тя: Ты бо 

родила еси во пророцех Глаголавшаго, Ты носила еси Содержащаго 
всяческая, яко Мати Христа Бога. 


Песнь 7 


Ирмос: Сущим в пещи отроком Твоим, Спасе, не прикоснуса, ниже стужи 
огнь. Тогда трие, ако единеми усты, пояху и благословлаху, глаголюще: 
благословен Бог отец наших. 


Безначальнаго Отца Сын во чрево Твое вселися, приим начало: яко да 
нас избавит, яко Бог, от лукавых начал тьмы, Богородительнице Чистая, 
кланяющихся Ему. 

Испещрена Божественными добродетельми, Чистая Дево, родила еси 
Слово, собезначальное Отцу, добродетельми небеса воистинну 
покрывшее: Егоже моли присно ущедрити нас. 

Слава: Освяти наша помышления, утверди всех души, Мати Божия, 
творити добре оправдания, за милосердие неизреченное, Воплощеннаго 
из Тебе, Дево, Слова Безначальнаго Отца. 

И ныне: Умерщвленный страстьми многими, Пренепорочная, оживи ум 
мой, и Богоугодная творити укрепи мя, да величаю Тя яко заступницу 
присно христиан и упование. 


Песнь 8 


Ирмос: Егоже ужасаются ангели и вся воинства, яко Творца и Господа, пойте, 
священницы, прославите, отроцы, благословите, людие, и превозносите во вся 
веки. 


Избавляемся, Пренепорочная, Твоими к Богу бденными молитвами 
всяческих искушений, Тя Богородицу знающии Благословенную и 
Прерадованную. 

Воплощается Безплотный из Тебе боголепно: Егоже моли, Пречистая, 
страсти плоти моея умертвити и оживити мою душу, умерщвленную 
грехи. 

Слава: Исцелившаго сокрушение Адама перстнаго Спаса рождшая, 
Пречистая, и Бога: Егоже моли язвы души моея исцелити, неисцельно 
болящия. 

И ныне: Возстави лежащаго во глубине зол, и яже ныне борющия мя 
победи враги, снедшия безместными сластьми душу мою: не презри 
мене, Чистая, но ущедри и спаси мя. 


Песнь 9 


Ирмос: Светоносный облак, в оньже всех Владыка, яко дождь с небесе на 
руно, сниде, и воплотися нас ради, быв Человек, Безначальный, величаем вси, 
яко Матерь Бога нашего Чистую. 


Свет Божественный рождшая, Пренепорочная, от Отца возсиявший, 
омраченную мою душу лестьми жития и бывшую врагом посмех, ущедри 
и свету покаяния спасительнаго сподоби, Чистая. 

Световидный Тя облак, Пренепорочная, Исаиа зряше, из негоже возсия 
нам Солнце праведное, тайно тварь просвети: сего ради Тя верою 
воспеваем, добрую в женах. 

Слава: Грехолюбив сый, в лености живу, и судища, Чистая, 
неумытнаго трепещу, на немже ма соблюди, Твоими Святыми мольбами, 
Дево Богоневесто, неосужденнаго: да яко заступницу ублажаю Тя 

присно. 

И ныне: Трепещу судища, Дево, и незабытнаго очесе Твоего Сына, 
соделав многи грехи на земли. И сего ради Тебе вопию: Всемилостивая 
Владычице, помози ми, и тогдашния мя нужды изми неосужденнаго, 
Чистая. 


В ЧЕТВЕРТОК 
Канон Пресвятей Богородице 


Песнь 1 


Ирмос: Горькия работы избавлься Израиљ, непроходимое пройде, яко сушу, 
врага зря потопляема, песнь яко Благодетелю поет Богу, чудодеющему 
мышцею высокою, яко прославися. 


Припев: Пресвятая Богородице, спаси нас. 


Во отчаянии одержимь есмь, множество помышляю прегрешений 
моих, и Судии ответ, Владычице Богородице: но Ты ми буди 
Божественная Ходатаица, пременяющи Его милосердием Твоим. 

Христианское прибежище, падающих исправление, Пречистаа, 
согрешающих очищение, избави ма при: страшныя, и огня негасимаго, 
жизнь вечную подающи ми. 

Слава: Тебе, Дево, Едину вси вернии стяжахом заступницу тверду, Ты 
бо Бога родила еси. Темже хвалами вси, Чистая, Тя ублажаем, роди вси 
земнии по глаголу Твоему. 

И ныне: На Кресте видевши, Чистая, Зиждителя и Сына Твоего, 
Всенепорочная, ужаса исполншиса, глаголаше: что сие, Чадо, яко 
злочестивии воздаша Ти злая воз благая, яже явил еси им? 


Песнь 3 


Ирмос: Прежде век от Отца рожденному нетленно Сыну, и в последняя от 
Девы воплощенному безсеменно Христу Богу возопиим: вознесый рог наш, Свят 
еси, Господи. 


Вси пророцы Тя Матерь Божию проповедаху образы преславными: мы, 
сбытие ясно видяще, веруем и просим улучити Тобою Божественныя 
тихости. 

Владычице мира, спасение верных и заступление, яже из глубины 
сердца воздыхания моя воспущаема, Чистая, и слез токи приемши, 
связаннаго прегрешении многими избави и спаси мя. 

Слава: Имущи яко Мати дерзновение, Чистая, ко Христу Богу, от 
агарянских чад избавитися нам моли присно и от всякаго вреда и 
благодарно славити Его, Пренепорочная, утверди. 

И ныне: На Кресте вознесена Сына Своего зрящи, Пречистаа, 
восклицаше и в болезни сердца возглашаше, вопиющи: Сыне, что Ти 
содеяша насыщшиися Твоих даров злочестивии и беззаконнии? 


Песнь 4 


Ирмос: Жезл из корене Иессеова, и Цвет от него, Христе, от Девы прозябл 
еси, из горы, хвальный, приосенененныя чаши, пришел еси воплощся от 
неискусомужныя, невещественный и Боже, слава силе Твоей, Господи. 


' Осуждениа. 

Низложи суровство лукавых враг и коварства, аже приносимая на ма: 
и облецы ма Твоею крепостию, Всенепорочная, невредима присно 
соблюдающи, цела и непоколебима, светло Тя воспевающаго. 

Побежден законом плоти, безместная делаю беззакония 
всестрастный, и всячески не смею возвести око мое, Владычице Чистая, 
к Тебе: но Ты законом милосердия Твоего спаси мя окаяннаго, спаси мя. 

Слава: Едину Тя, вернии с Богом упование непостыдно и заступление 
имамы, Владычице: Твоими молитвами избави нас от всяких враг: 
видимых и невидимых, вреда и искушений, да Тя непрестанно славим. 

И ныне: Без семене Егоже родила еси Сына, зрящи, Всенепорочная, на 
Кресте пригвожденна, восклицаше матерски и, рыдающи, глаголаше: 
Что еже на Тебе, Сыне Мой, вижу новое и преславное, и недоведомое 
чудо? 


Песнь 5 


Ирмос: Бог сый мира, Отец щедрот, Великаго Совета Твоего Ангела, мир 
подавающа послал еси нам. Тем Богоразумия к свету наставльшеся, от нощи 
утренююще, славословим Тя, Человеколюбче. 


Молитву неусыпну имущи и теплое заступление о рабех Твоих, во 
всяких напаствуемых жития бедах предваривши, Дево, исхити и спаси, 
да не печалию пожерты будем и истлеем. 

Марие, Божие жилище, мене жилище бывша лукавых духов делы 
скверными и сих исполняющаго волю безумно, покаянием яви Богу 
жилище. 

Слава: Болящия ны люте душею вкупе и телом, страстьми греховными, 
исцели яко милосердая и Бога Мати: Ты бо великаго воистинну душам 
же и телом Врача родила еси Христа, неоскудный Источник жизни. 

И ныне: На Древе крестнем зряще Сына, разливашеся утробою и со 
слезами взываше Пренепорочная: ужасаюся Твоего долготерпения, Сыне 
Мой, новое видящи чудо: како, безгрешен Сый, неправедную терпиши 
смерть? 


Песнь 6 


Ирмос: Из утробы Иону младенца изблева морский зверь, якова прият: в Деву 
же всельшееся Слово, и плоть приемшее, пройде сохраншее нетленну: Егоже 
бо не пострада истления, Рождшую сохрани неврежденну. 


Мира мысленнаго приятелище была еси, всю землю облагоухавшаго 
Божества благими вонями, Пресвятая Богоневесто. Темже благоуханием 
молитвы Твоея всякое злосмрадие потреби от души моих прегрешений. 

Огнь сластей зело опаляет мя, и оскорбляет смиренное мое сердце, и 
к безместному деланию совокупляет мя беззаконно. Потщися сей 
угасити, Яже Огнь Божественный рождшая, спасение мое, 
Богоневестная. 

Слава: Избави нас, Дево Всепетая, от напастей враг видимых и 
невидимых, и соблюди, Мати Божия, православною верою воистинну 
Богородицу Тя исповедающих: имаши бо присно мощь, яко рождши 
Создавшаго всяческая. 

И ныне: При Кресте стоящи и видящи Своего Сына, плотию висима, 
Пренепорочная, распалаше печалию утробу Свою и, слезами обливающи, 
взываше: Чадо, воистинну неизглаголанно на вся человеки Твое 
благоутробие. 

Таже: Господи помилуй, трижды. Слава, и ныне 


Седален, глас 1. 


Подобен: Гроб Твой: 
Нескверная Агница, Агнца и Пастыря висяща мертва на древе зрящи, 
рыдающи вещаше, матерски восклицающи: Како претерплю Твое, еже 
паче слова, Сыне мой, снитие и вольныя страсти, Боже Преблагий? 


Песнь 7 


Ирмос: Отроцы благочестию совоспитани, злочестиваго веления небрегше, 
огненнаго прещения не убоашаса, но посреди пламени стояще, пояху: отцев 
Боже, благословен еси. 


Не терплю бесовскаго прилога и молвы, помрачает бо ми ум пламень 
сластей плотских: но не презри мене, Святая Богородице, упование мое 
на Тя возложившаго. 

Безневестная Дево, Всесвятая Богоневесто Владычице, прегрешений 
моих пленицы разреши молитвами Твоими, и союз любве Христовы 
присовокупи, добродетельныя плоды принести ми. 

Слава: Яже всем сущим в мире заступница еси и стена христианом, и 
прибежище непостыдно, Чистая Марие: темже верою Тя чтуще, вопием 
Христу: отец наших Боже, благословен еси. 

И ныне: Пресвятая Дева зрящи Сына Своего висима на Кресте, ужасно 
дивляшеся, и глаголаше: Како претерплю умерщвлена видящи ТЯ, 
Начальника жизни и Жизнодавца? 


Песнь 8 


Ирмос: Чуда преестественнаго показа образ огнеросная пещь древле: огнь 
бо не опали юныя дети, Христово являя безсеменное от Девы Божественное 
Рождество. Тем воспевающе, воспоим: да благословит тварь вся Господа и 
превозносит во вся веки. 


Владычице мира Богородице, во глубине зол погибели мене 
погруженнаго злоумне сластьми плотскими и пристрастием вещьми 
жития, возведи Едина милосердием Твоим. Не имам бо надежды 
спасения отнюд: весь бо есмь, Чистая, во отчаянии. 

Ты еси спасение всех человеков, Яже Бога рождши неизреченным 
образом: Ты верных спасительница, Богородице, и слепых наставница, и 
падающих исправление. Темже Тя восхваляюще Христу зовем: 
благословите, вся дела, Господа, пойте и превозносите Его во веки. 

Слава: Стену претверду Тя стяжавше, спасения нашего надежду на Тя 
возложихом, Богомати. Но Ты буди рабом Твоим пристанище и стена 
необорима, и ко еже вопити непрестанно направи: да благословит тварь 
всякая Господа и превозносит Его во веки. 

И ныне: Утробою матерски растерзаема и слезами многими 
исполнаема, Яже чисто рождшая Тя зрящи на Кресте, стенаньми 
неутешными взываше: Болезни избегши в Рождестве Твоем, Сыне Мой, 
болезнию ныне одержима есмь, видящи зрак Твой безчестен. 


Песнь 9 
Ирмос: Неизглаголанное Девы таинство: Небо бо Сия, и престол 

Херувимский, и светоносный чертог показаса Христа Бога Вседержитела. Сию 
благочестно ако Богородицу величаем. 


Окалях безчестия страстми душу мою окаянный, всю же 
душетленными страстьми оскверних плоть: но яко Чистая же и 
нескверная, Ты мя очисти множеством милости Твоея. 

Не стяжах разве Тебе, Чистая, прибежища, не знаю, Владычице, ины 
на земли заступницы твердыя и покрова: темже к Тебе тепле притекох, 
прося Тобою прияти согрешений избавление. 

Слава: Всепетая, Твоя рабы ныне милостивно зриши свыше, верою 
благочестною соблюдающи и Твоими молитвами всяческих избавляющи 
нас обстояний, истинную Тя чтущих Богородицу Чистую. 

И ныне: Яже безсеменное рождение познавшая, Тя Человеколюбче, на 
Древе крестнем повешена яко виде, вопияше: Сыне и Боже мой 
Всесильне, человеки спасти хотяй, како приял еси ныне распятие? 


В ПЯТОК 
Канон Пресвятей Богородице 


Песнь 1 


Ирмос: Песнь победную поим вси Богу, сотворшему дивная чудеса мышцею 
высокою и спасшему Израиля, яко прославися. 


Припев: Пресвятая Богородице, спаси нас. 


Спасительное еси пристанище и покров призывающим Тя, Богородице 
Пречистая. Темже и аз от души призываю Тя тепле: Владычице, спаси 
ма. 

Марие Пречистая, Зиждитела Мати, истлевшую страстьми и 
прегрешеньми смиренную мою душу исцели, яко Благая и 
Благопременная. 

Слава: Безневестная Владычице, не отступай молящи всегда Творца 
моего и Бога, о притекающем присно к покрову Твоему, улучити милость. 

И ныне: Палато одушевленная Царева, и престоле огнеобразный, со 
святыми мученики и апостолы Христа присно моли от напастей нас 
избавити. 


Песнь З 


Ирмос: Камень, Егоже небрегоша зиждущии, Сей бысть во главу угла: Той 
есть Камень, на Немже утверди Церковь Христос, юже от язык искупи. 


Тьма прегрешений обдержит мое сердце, Владычице, и не смею 
воззрети на небо очима, темже зову: просвети веленьми Христовыми ум 
и душу, и сердце мое. 

Взираю на Божественный Твой образ, и печать Тя Владычню, и 
Пречистую Матерь, яко Первообразну чту: и Сию лобызаю, и покланяюся, 
и хвалю, Едину Ведый Твою, и Того честь. 

Слава: Устави лютая стремления телесная, угаси и пламень страстей, 
Дево: имиже согрешений пленицу многоплетенную ми соплетает змий 
лютый, хотя восхитити к погибели. 

И ныне: Весь во Адама облечеся из Тебе Богородице, всетелоносно 
прошед Слово. Того убо моли страстей нас избавите, и напастей 
различных, и огня вечнующаго. 

Песнь 4 


Ирмос: Духом провида, пророче Аввакуме, Словесе воплощение, проповедал 
еси вопия: внегда приближитися летом, познаешися: внегда приити времени, 
покажешися: Слава силе Твоей, Господи. 


Рождши Зиждителя и всех Творца, силу неизреченну и непобедиму 
крепость имаши, Дево, и спасаеши верою к Тебе приходящия. Сего ради 
зову Ти: Владычице мира, помози ми. 

Брани невидимых враг мысленных низложи, Владычице, всуе на мое 
нападающих окаянное сердце, тишину Божественную и мир дарующи: 
яко да весело воспеваю ТЯ. 

Слава: Надежде ненадежных, помощнице нищих, плачущих утеха, 
согрешающих очищение, руководительница заблуждших, болящих 
целебница и исправление падающих. 

И ныне: Чистая и Благословенная, Яже Едина клятвы всех 
изменившая, Дево Марие, со апостолы, и мученики, и пророки моли из 
чрева Твоего Прошедшаго спасти души поющих Та. 


Песнь 5 


Ирмос: Твой мир даждь нам, Сыне Божий, иного бо разве Тебе Бога не знаем, 
имя Твое именуем, яко Бог живых и мертвых еси. 


Спаси мя, Владычице, из глубины напастей, и скорбей, и печалей, и 
страстей телесных: и в тишине Божественней сохрани душу мою. 

Ты ми еси теплое хранение и твердое во всей жизни, Пренепорочная. 
Темже молю Та, и по смерти Твое мне милосердие простри богатое. 

Слава: Яже Зиждителя рождшая и Избавителя всех, избави мя 
страстей телесных, опаляющих сердце мое и привлачающих к делом 
неподобным. 

И ныне: Яко место священия явльшися мысленнаго, всего мя освяти, 
Владычице, и со святыми молися и мудрыми апостолы спасти мя, Дево. 


Песнь 6 


Ирмос: Пророка Иону подражая, вопию: живот мой, Блаже, свободи из тли и 
спаси мя, Спасе мира, зовуща: слава Тебе. 


Ты жива мя соблюдаеши, избавляющи напастей: Ты, и от земли 

отходяща, к вечней жизни престави, Дево Мати, милосердием Твоим. 

Ты еси стена нерушима, Ты еси покров тверд, Богородице Благая, Ты 
предстательница крепка рабу Твоему: и сего ради Тя призываю присно. 

Слава: Ты молитву сильну стяжавши к Богу, Богородице Благая, не 
презри мене тепле к покрову Твоему притекающаго и вопиющаго: 
помилуй мя, Мати всех Бога. 

И ныне: Не отрини мене Христе, не гнушайся мене, Спасе, молит Тя 
Агница рождшая Тя плотию, со апостолы, и со пророки, и со 
страстотерпцы Твоими. 


Таже: Господи помилуй, трижды. Слава, и ныне 


Седален, глас 1: 


Облак Тя Света Божия присносущнаго, Дево, и ковчег, и свещник, и 
стамну, и гору несекомую, пророцы прорицаху, Отроковице Пречистая: 
из Тебе бо пройде без семене в последняя Христос Бог наш, якоже Отец 

благоизволи. 


Песнь 7 


Ирмос: Сущим в пещи отроком Твоим, Спасе, не прикоснуса, ниже стужи 
огнь. Тогда трие, ако единеми усты, пояху и благословлаху, глаголюще: 
благословен Бог отец наших. 


Отчаянна суща мя, Чистая, прегрешении и сластьми плотскими, и ко 
глубине пореваема погибели, приспевши, избави ма, Пречистая 
Владычице, милосердием Твоим. 

Прибежище и покров державен, и избавление, Богородице, всем 
верным: Ты ми буди руководительница ко Творцу, прегрешений 
избавление подающи ми, благоутробием Твоим. 

Слава : Ты клятву потребила еси, Чистая, радость рождшая Христа: Ты 
и клятву, от греха прибывшую ми, разреши силою Твоею, 
Пренепорочная, и даруй ми радость. 

И ныне: Тя, Пресвятая Чистая, раби Твои молим всегда день и нощь, 
молящеся сокрушенною мыслию: избавление согрешений наших даруй 
Твоими молитвами. 


Песнь 8 


Ирмос: Егоже ужасаются ангели и вся воинства, яко Творца и Господа, пойте, 
священницы: прославите, отроцы: благословите, людие и превозносите во вся 
веки. 


Востани, предвари, ратуй враги, иже всуе смущающия и 
оскорбляющия нас, Твою силу являющи, Святая Дево, помощнице мира. 

Мир спасла еси от смерти и тли Божественным Рождеством Твоим, 
Дево Благая: и ныне же молитвами Твоими и нас, восхваляющих Та, от 
страстей исхити и спаси. 

Слава: Многая Твоя и неизреченная, Дево, крепость, многи и 
непобедимы Божественныя щедроты и благоутробие. Темже спасай нас, 
воистинну Та призывающих. 

И ныне: Яко одушевлен виноград, Дево, прорастила еси нам Грозд 
зрелый, источивший вино оставления и греховное изсушивший пиянство. 


Песнь 9 


Ирмос: Светоносный облак, в оньже всех Владыка, яко дождь с небесе на 
руно, сниде и воплотися нас ради, быв Человек, Безначальный, величаем вси 
яко Матерь Бога нашего Чистую. 


В мори жития обуреваемь зело сластьми плотскими, Тебе припадаю и 
вопию: помилуй мя, к Тебе притекающаго, Владычице, и руку ми 
спасения подаждь, избавляющи погибельныя глубины. 

Тебе моя грехи исповедую, Дево, Твоему лицу мой представляю студ, 
и вопи от души: помилуй и ущедри, Пречистая, яко на Тя упование с 
Богом возложих твердое. 

Слава: Тя, без семене рождшую Творца и Владыку, призываю от души 
и зову прилежно: Ты мя спаси от тли многих прегрешений и избави огня 
негасимаго, Пресвятая Богородице Благая. 

И ныне: Непроходимая двере, райская врата, спасаемым путь, 
спасения стезя, с мученики и пророки, с праведными же и 
преподобными, и с Божественными апостолы молися, Чистая, спастися 

душам нашим. 

